उत्तर रेलवे के लेखा विभाग को शक होने पर मामले की जांच की गई जिससे यह घोटाला पकड़ा जा सका। इस मामले में सीनियर क्लर्क को निलंबित कर दिया गया है। सतर्कता विभाग मामले की जांच कर रहा है। इन दोनों मामलों में और लोगों के संलिप्त होने की भी आशंका जताई जा रही है। इसके साथ ही दूसरे विभागों में भी इस तरह की गड़बड़ी की संभावना से इन्कार नहीं किया जा सकता है।1इस स्थिति को देखते हुए रेलवे बोर्ड ने कर्मचारियों के फिजिकल वेरिफिकेशन का अभियान शुरू करने का निर्देश दिया है। सभी सीनियर सबऑर्डिनेट व सबऑर्डिनेट तथा सेक्शन इंचार्ज को उनके अधीन काम करने वाले कर्मचारियों और उनके दस्तावेज की जांच कर उसे सत्यापित करने के लिए कहा गया है। इसमें किसी भी तरह की गड़बड़ी पाए जाने पर तुरंत इसकी जानकारी उच्च अधिकारी को देनी होगी। कनिष्ठ अधिकारियों को भी फील्ड में काम करने वाले कर्मचारियों व उनके दस्तावेज की जांच कर इसकी रिपोर्ट शाखा अधिकारी को सौंपने का निर्देश दिया गया है। संबंधित अधिकारी को कर्मचारियों के दस्तावेज के प्रत्येक पृष्ठ को सत्यापित करना होगा।